DA doen beroep op polisie ná seuns se doodOnalenna Molehabangwe en Gontse Cholo. Die DA in Noordwes sal Vrydag die gesinne besoek van die twee seuns wat Dinsdag uit ŉ parkie in Mahikeng, Noordwes, verdwyn en later in ŉ swembad dood aangetref is. Carin Visser, DA-LP asook die party se leier in die provinsie, het gesê die party ‘wil graag [hul] ​​meegevoel persoonlik oordra aan die families van Onalenna Molehabangwe en Gontse Cholo van die Ramosadi-nedersetting en hulle help om die antwoorde te vind wat hulle so dringend nodig het om enige vorm van berusting te vind”. Maroela Media het vroeër berig Onalenna en Gontse, albei tien jaar oud, se liggame is Donderdag in ’n swembad gevind nadat die twee seuns na bewering deur drie mans in ŉ Volkswagen Polo-motor ontvoer is. Volgens sers. Lesedi Dingoko, woordvoerder van die polisie, het die seuns in ŉ parkie in Montshiwa, ŉ uitbreiding van Mahikeng, saam met nog ŉ maat gespeel, toe dié twee met ŉ pak aartappelskyfies na ŉ motor gelok is. “Genoeg is genoeg, en ons kan nie toelaat dat hierdie twee seuns bloot deel van die misdaadstatistieke word nie,” het Visser gesê. Albei was leerders aan die Podile Primary School in die Ramosadi-nedersetting in die omgewing. Die DA het ŉ beroep op die polisie gedoen om dié ondersoek te prioritiseer en die skuldiges vinnig vas te trek om te voorkom dat dit met ander jong kinders ook gebeur. “Die SAPD se vermoë om misdaad te ondersoek is ŉ belangrike polisiëringsfunksie en speel ŉ noodsaaklike rol in die strafregstelsel,” het sy gesê. Visser het verder gesê die polisie reageer glo lankal nie meer op die polisiëringsbehoeftes en -prioriteite van gemeenskappe soos Ramosadi nie aangesien hulle nie oor die nodige kapasiteit, hulpbronne of opleiding beskik nie. “Landelike gemeenskappe is maklike prooi vir gewelddadige en brutale misdade as gevolg van die gebroke ANC-regering se versuim om ŉ goedopgeleide en goedbestuurde polisiediens te verskaf,” het Visser gesê.